R5dwMg/zh-wiki-yue-long huggingface dataset:
標誌住夏天開始嘅「梅雨」雨季，就南部起向北部走。日本喺夏季亦都會有唔少颱風，造成傷亡破壞。到咗冬天，西伯利亞大陸嘅冷空氣集結成高氣壓，趨向太平洋北部嘅低氣壓，結果導致寒風從西面吹向日本。咁就會為面向日本海嘅「裏日本」帶嚟嚴寒同暴雪，「表日本」就冬日晴朗。
日本位於歐亞大陸以東、太平洋西部，由幾千個島組成，串埋成條弓咁，所以叫列島。日本國土畀海包實，並冇同任何大陸相連。西面嘅日本海對岸就係俄羅斯、北韓同南韓，西南面嘅東海就面向中國大陸同台灣島，南面面向菲律賓海嘅美屬北馬里亞納群島。
日本整體可以劃做八大地方，分別係北海道、東北地方、關東地方、中部地方、近畿地方、中國地方、四國地方同九州地方。呢啲地域係古代分野而來，家下係冇官方行政地位嘅。不過民間一直向呢個分法，重用得好廣泛，例如地理書分冊、交通安排、民間習慣、商業機構等等咁。
都道府縣下面呢，就叫做「基礎地方公共團體」，分別係市、町、村。市嘅人口同工業化規模大過町，而都道府縣要設置町亦都有一定人口同工業化嘅要求，至於村就冇限。市、町、村都直接隸屬都道府縣，地位平等，冇互相隸屬或者領導關係。
1956年起，都道府縣嘅市可以設置政令指定都市。政令指定都市人口超過50萬，喺經濟同工業運作上好重要。政令指定都市雖然隸屬道、府、縣嘅管轄，但係部分行政事務就改為接受中央政府直接指導，亦都享有更高嘅自治權同財政來源。
東京都係冇設置任何政令指定都市、中核市或者特例市嘅。東京東部、瀕臨東京灣人口最密集嘅地域劃咗做23個特別區。特別區雖然同其他市、町、村一樣，都係具有自治權嘅地方公共團體，而且各區人口亦都差唔多將近政令指定都市，但水喉水、坑渠水、消防等等嘅公共服務就唔會自己處理，畀返東京都政府搞。
另外，部分都道府縣會喺市町村上設置支廳。支廳唔係地方公共團體，冇自治權，地址亦唔會寫。支廳只係用於幫都道府縣政府喺偏遠或者離島地區搞行政。都道府縣之中，北海道面積最大，國內大部分嘅支廳都集中喺度。納入東京都管轄嘅多個太平洋離島亦都設有支廳。
日本平地少山多，大部分人口集中喺一綫沿海平原上面。日本三大都市圈嘅人口更係全國49.7%。當中東京都2005年人口有成1,257萬人，人口密度為每平方公里5,748人。計埋鄰近7個縣，首都圈人口有成4,237萬人。
日本嘅人口結構係政府隱憂。日本男性人均壽命78.64歲，女性85.59歲，數字係世界第一。咁樣雖然反映到生活質素同醫學嘅進步，但亦都反映人口老化問題越嚟越嚴重。第二次世界大戰過後，1940年代末期出現嬰兒潮，呢啲細路喺20世紀成為日本龐大嘅勞動人口，推動經濟發展。
佢哋又喺1970年代生育下一代，造成另一波嬰兒潮。但隨住時代轉變，日本出生率慢慢跌。1947年正值嬰兒潮高峰，自然增長率19.7。1970年代自然增長率最高亦都有1972同73年嘅12.8。但到咗2003年，自然增長率首次跌穿1，2004年自然增長率僅僅得0.
日本列島係北美洲板塊、太平洋板塊同埋菲律賓板塊撞入歐亞大陸板塊，歐亞大陸皮塊突起而成。由於地殼活動唔穩定，地震認真密，有啲火山重會耐唔耐爆發，海域發生地震又會引發海嘯，居民成日都要小心防範。火山活動亦都帶來溫泉。
日本國土大概75%係山地丘陵地帶，小規模嘅山間盆地同平原散佈全國，成為民居、耕種、經濟活動集中地。山脈連綿本土中央，將國土分成兩半，成為面向太平洋嘅「表日本」同日本海嘅「裏日本」。表日本山坡好斜，高度有成3,000米，河谷山峽好深。
日本中部長野縣附近係三組山脈匯聚嘅地方，由北至南分別係飛驒山脈、木曾山脈同赤石山脈，統稱日本阿爾卑斯山脈。部分山頭重有成海拔三千幾米高，當中最高點係赤石山脈嘅北嶽，有3,193米高。全國最高峰就係位於太平洋沿岸山梨縣同靜岡縣交界嘅富士山，自1707年成為睡火山，高度係海拔3,776米。
日本國內平原面積唔大，當中最大嘅係首都東京所喺嘅關東平原，面積約13,000km²。其他較有規模嘅平原，包括圍繞愛知縣名古屋嘅濃尾平野、大阪同京都兩府附近嘅近畿平原、本州東北部宮城縣嘅仙台平原，以及北海道西部嘅石狩平原。
日本嘅太平洋海域有叫做黑潮嘅暖流由南向東北流動，而佢嘅支流對馬海流就會經過對馬海峽，流入朝鮮半島同日本之間嘅日本海。另一股稱為親潮嘅寒流就從北太平洋向南方流動。叫做利曼海流嘅親潮支流，就經韃靼海峽流入日本海。
11月底左右，西伯利亞大陸嘅冷空氣集結成高氣壓，趨向太平洋北部嘅低氣壓。西北風吹過日本海上空嘅濕氣，結果為面向日本海嘅「裏日本」帶嚟嚴寒同暴雪。當中尤以北陸地方嘅山間積雪最深厚。喺山脊另一邊嘅「表日本」，風雪由於受到山脊阻擋，日本東部嘅冬日天氣通常晴朗，但氣溫仍然偏低 。
5月至9月，太平洋上空嘅熱帶高壓氣流趨向日本，遇着鄂霍次克海同日本海嘅冷空氣。加上黑潮、親潮喺周邊海域交匯，為日本帶嚟翳焗、多雨嘅夏天。標誌住夏天開始嘅「梅雨」雨季從南部開始向北部展開，呢度降雨前鋒叫做「梅雨前線」。
金屬資源方面，日本對金屬資源需求極殷，2005年日本對銅嘅需求量佔全球總需求量嘅 7.4%，鎳更佔 14.1%，鉬嘅 15.4%。日本生產銅嘅數量曾經佔世界第一，但現今同其他金屬資源都已經採掘到冇嗮，所以都係要依靠進口。
農業方面，日本適合耕種嘅土地面積細，生產成本高，日常農產品好依賴外國進口。日本1994年加入世界貿易組織後，喺協定框架內繼續嚴格限制進口農產品質同數量，例如進口大米就控制喺市場佔有率5%以內，並且嚴格檢疫。
另一方面，政府大額補貼國內農業嘅基礎建設、技術、公共服務等。結果，日本農產品嘅品牌形象以優質為主，即使價格偏高，國民亦都愛護同信賴。日本政府嘅農業政策，不但只確保國內糧食穩定供應，亦都推動咗日本農業現代化、農民收入穩定 。
『佛』嘅意思係有悟覺者，而『教』就可以理解為宗教或教育，大意係佛陀對大眾嘅一種普遍而傳承嘅教育。佛教極重視人類心靈嘅進步同覺悟，大眾嘅一切煩惱都有因有緣嘅，『諸法因緣生，諸法因緣滅』。人同埋其他眾生一樣，沈淪於苦迫之中，並不斷咁生死輪迴。
惟有斷滅貪、嗔、痴嘅聖人先至能夠脫離生死輪回，達到涅槃，釋迦牟尼喺35歲時就成咗佛，對世人宣傳佢所發現嘅真理。佛教徒嘅目的即係從佛陀嘅教育裏頭，睇透苦迫同「自我」嘅真相，最終超越生死同埋苦楚、斷盡一切煩惱，成佛或者成阿羅漢。
現代佛教可分為南傳佛教同北傳佛教兩大傳承，北傳佛教又可分為漢傳佛教同藏傳佛教，因此可以話係分為三大傳承。南傳佛教大致上就係上座部佛教，北傳佛教大致上就係大眾部佛教，包括大乘佛教，同埋秘密大乘佛教或金剛乘佛教。
佛教目前主要流行響中國大陸、台灣、日本、韓國、蒙古等東亞地區以及泰國、柬埔寨、緬甸、越南、斯里蘭卡等東南亞國家，喺歐洲、美洲、大洋洲同埋非洲都有好少量嘅信徒。佛教徒個總數有七億咁多，佔世界總人口嘅11%。
佛教由古印度嘅悉達多響 35 歲時創立，由於釋迦牟尼佛嘅生死年代講法有兩種，佛教開始嘅時間亦有兩種唔同嘅睇法，一種認為係西元前523年5月月圓嗰日，另一種認為係喺前589年或者前588年。當時釋迦牟尼佛響菩提樹下面悟道，創立佛教，喺其後嘅幾十年中渠雲游四方，度化好多好多弟子，佛教影響逐漸擴大。
釋迦牟尼入滅之後，眾弟子整理出佢嘅言行同教理，通過幾次彙集，編成經、律、論「三藏」。之後佛教喺古印度發展非常快，到咗孔雀王朝阿育王嗰陣時，大力弘揚佛教，成為咗國教。隨形勢發展，逐漸修正並發展咗釋迦牟尼佛嘅學說，分化為18個部。
因為古印度社會響種族等級、社會分工、文化教育等方面長期存在鬼死咁多差別，慢慢就分化成婆羅門、剎帝利、吠舍同埋首陀羅四個唔平等嘅階級，其中婆羅門主要從事祭祀，剎帝利世襲軍政，吠舍經營市農工商，首陀羅係貧窮嘅自由民，但係地位好接近奴隸。
大乘佛教認為響呢個世界，無論係有情眾生或係物質元素，乃至時間空間，都係畀人所感知到嘅假象，並非真實存在。所以要想解脫苦困，唔一定非要按照佛陀所講嘅從六道中徹底脫離，因為所謂「六道」，甚至乎「苦」本身，響大乘佛教睇來都不過係人所感知嘅假象。
大乘佛教認為，人只要證得空性，當下就係解脫。而真正徹底嘅解脫，只有成咗佛先至能夠達到。眾生都應該成佛，眾生亦都能夠成佛。當然眾生響成佛之前要經歷三大阿僧祗劫嘅時間進行艱苦嘅極為修行。以咁樣成佛為最終目標嘅修行緊嘅佛門弟子被稱為菩薩。
大約係公元6、7世紀，大乘佛教喺印度逐漸衰落，密教開始興起。密教，係佛教吸收咗印度原始嘅婆羅門教，裡面嘅一啲思想理論同修行方法之後產生嘅。密教認為，原來嘅大乘佛教同小乘佛教都係佛陀嘅方便講法，但就唔係佛嘅真實義諦。
禪定本來係大乘佛教嘅一種修行法門。喺南北朝時期，印度僧人菩提達摩到達中國並創立咗禪宗，提倡「不立文字，直指人心」嘅禪宗法門。禪宗認為解脫唔喺身外，亦無須借助經典嘅指導。解脫之道就喺人嘅內心，只要能夠放低執着，放低自我，就係解脫。
喺皈依之後，在家眾嘅居士同居士女可以揀係咪遵守五戒。五戒分別係唔殺生、唔偷嘢、唔邪淫、唔妄語、唔飲酒。唔殺生係為咗培養慈悲心，而妄語亦包括兩舌、惡口、綺語。偷嘢同邪淫係世間法禁止嘅罪行，至於唔飲酒，並唔係因為酒後亂性導致破壞團體生活嘅秩序，而係因為酒精麻醉嘅作用影響智慧嘅獲得。
佛教響亞洲國家嘅影響最深，佛教思想已經融入咗信仰佛教國家嘅人民生活當中。但係響印度，佛教嘅影響力就日趨衰落，佛教徒僅佔印度人口0.6%，分佈好鬆散。佛教對盛行嘅國家同埋地區都有過好大嘅影響。包括文化、藝術等好多領域。
美國大報《基督教科學箴言報》2006年9月14號指出近年嚟佛教響美國發展得好快，信徒有成 150 萬左右，係美國第 4 大宗教，其中有三份之一係後尾改信佛教嘅。並指出「佛教最吸引西方人嘅地方係，啲人認為好似達賴同埋一啲咁傑出嘅佛教大師喺社會貢獻佢哋嘅智慧，唔係單純去要求人哋信啲乜嘢。
同基督教嘅神學教義有緊密聯繫嘅係佢嘅人倫道德嘅教導，如果話神學教義側重於人同神嘅關係，咁呢啲道德嘅教導就係側重於人同人嘅關係，但呢兩者之間都無嚴格嘅界限。喺總結基督教信仰嘅時候，呢啲道德似乎成日畀一啲理論家所忽略，但其實呢啲道德嘅教訓係聖經同基督教信仰嘅重要組成部分，並且對大眾文化產生咁重要嘅影響。
基督教信仰入面嘅倫理道德觀雖然同其他宗教、文化嘅倫理道德觀有好多相通嘅地方，但佢個根源、目的、方法、側重又有好多唔同，呢個好關鍵。基督教覺得愛喺神嗰到嚟，做好事嘅目的係為咗榮耀神，做好事要出自真心嘅愛。
按照《新約》嘅說法，猶太人耶穌喺約莫30歲開始喺猶太省嗰到傳道。耶穌話，佢嘅嚟臨唔係要代替咗猶太人之前記載喺《舊約》嘅律法，而係要成全佢。耶穌係真理做見證、教人「愛上帝」同埋「愛人好似愛自己咁」、首先求咗天父嘅國同佢嘅義等等嘅道理。
根據基督教福音書嘅記載，耶穌出嚟傳道，講天國嘅福音，勸人悔改，轉離惡行。佢嘅教訓同所做嘅神蹟，响民眾入面得到好大嘅回應。咁令羅馬帝國嘅祭司團受咗好多影響，覺得自己會因為咁得罪咗羅馬政府，猶太公會嘅權利同地位有可能保唔住，所以要將佢快啲剷除。
後來由於門徒猶大告密，羅馬帝國駐猶太嘅總督彼拉多將耶穌捉咗。耶穌受到好多打罵侮辱，最後畀人釘死。聖經新約對呢個解釋做聖經舊約預言神派嘅救贖主耶穌為咗要救世人嘅罪，自願咁做代罪羔羊，流咗自己嘅血，畀罪人可以赦免。
根據基督教新約嘅記載，根據佢門徒做嘅見證，耶穌死咗之後第三日喺石窟墳墓入面復活。佢嘅墳墓空咗，佢又好多次向滿心疑惑嘅門徒顯現。佢哋漸漸咁信耶穌真係復咗活，係勝過死亡嘅救主。喺耶穌升天超越呢個世界嘅時空之後，佢嘅門徒起身熱心咁傳開耶穌嘅教訓，而且宣傳佢係復活得勝死亡嘅主。
早期嘅基督教係作為群眾運動產生嘅。相對於傳統猶太教強調遵循律法，基督教強調耶穌救贖嘅恩典，並覺得只要信耶穌基督就係舊約聖經裏面咗多個先知講嘅救世主，願意接受佢做主，並決意以上帝嘅心意做生活嘅準則，畀耶穌基督為自己承擔所犯嘅過錯，就畀人覺得係悔改咗，可以藉著洗禮，畀教會接納成為一分子。
喺《使徒行傳》入面講一開始教會階段，因應好多歸鄉猶僑唔再返一開始住嘅地方，但係留响耶路撒冷聚集聽道生活，所以曾經實行過財產共有，外界睇佢係一種秘密宗教組織。猶太人睇耶穌係外道，教會係離經叛道嘅異端，成日响羅馬度告佢哋。
羅馬覺得基督教剩係猶太教嘅一支，一開始無點逼啲教會，直到尼祿皇帝在位嗰陣，教會嘅人數已經升到唔可以唔睇嘅程度，响西元60年代中羅馬帝國政府嘅正式大規模全國迫害就開始咗。當時教徒唔分種族同社會階層，就連當時嘅奴隸响信主之後都可以即刻接納做弟兄，啱啱開始迫害基督徒都係局部性。
隨著基督教嘅傳播，社會各個階層愈來愈多人入教會。教會雖然喺第2世紀、3世紀遭遇好多次可怕嘅大逼迫，好多主教同信徒畀火刑燒死，喺競技場入面畀野獸食咗，但教會依然繼續茁壯，直到313年頒佈嘅米蘭敕令 ，羅馬帝國終於承認基督教嘅合法地位。
天主敎，又叫做公教，係基督宗教嘅一支，通常指羅馬天主敎。Catholic呢個字嘅字根 catholic來自希臘文 καθολικός，意思係 ｢普世｣。所有天主教會都同羅馬天主敎會共融，但係只係羅馬天主敎用拉丁禮。
｢公教會｣ 嘅 ｢公｣ 原文起源於拉丁文嘅 catholicus，意思係 ｢普遍嘅｣，翻譯成為中文 ｢公｣ 係取自 ｢天下為公｣ 嘅 ｢公｣，因為天主教徒認為佢哋嘅教會係開放俾全部人嘅，而唔係特定個種族、階級，或者特定宗派嘅。
｢Catholicus｣ 呢個字喺教會分裂前已經出現，例如喺宗徒信經有 ｢聖而公教會｣，尼西亞信經嘅尾二嗰句亦都有講 ｢唯一、至聖、至公、從宗徒傳下來的教會｣。呢個用法喺英文寫 catholic，中文通常寫 ｢大公｣ 或者 ｢普世｣。
創價學會係一個由世界各地一千兩百萬名喺家信徒組成嘅佛教團體。SGI會員遵循誕生於十三世紀嘅日本僧人日蓮嘅教義，致力將法華經嘅理念實踐於自己嘅日常生活中。佢源自1930年於日本成立嘅創價學會，創價學會反對當時日本政府嘅軍國主義，香港分部喺1961年成立。
新宿最初係東京市郊，昭和年間先至成為東京市區一部分。關東大地震反而係發展契機。隨住新宿站擴充，客量提升，佢同丸之內、日本橋等山手線東側商圈，並列為東京中心商務區。時至今日，新宿站西口西新宿，係日本少有摩天大樓集中地，聚集無數企業總部，政府機關，東京都廳舍就喺處。
秋葉原係日本一個以秋葉原站為中心，以大量電子電器賣場、商城同資訊產業企業聚集而聞名嘅電子商圈。地理上大致涵蓋東京都千代田區外神田、神田佐久間町、神田花岡町同台東區。秋葉原地區內嘅商店大都係以銷售家電、電腦同相關周邊衍生產品為主，同大阪市的日本橋、名古屋市嘅大須一齊被併稱為「日本三大電氣街」。
秋葉原喺東京都千代田區，處於環繞東京市中心嘅高速電車山手綫上，山手綫係JR東日本一條環繞成個東京市區嘅電車幹線。作為世界上屈指可數嘅電器街，而家嘅秋葉原正發生緊日新月異嘅變化。除咗電器商品專賣店之外，商務、飲食等服務功能亦日漸具備齊全，正喺度發展成為一個具有綜合性色彩嘅繁華區域。
喺江戶時代，秋葉原電器街一帶曾經係下級武士嘅居住地。明治之後，日本開始進入電氣化時代，除咗開始使用電燈，1926年NHK嘅電台廣播亦都正式開始。作為瞭解消息以及娛樂活動嘅手段，收音機得以迅速普及。賣電線、配電器、總掣、收音機器件嘅批發商亦隨之成長起嚟。
80年代至90年代間，喺電腦嘅普及同埋技術革新浪潮嘅帶動下，電子遊戲界亦呈現出一片盛況。好多遊戲發燒友開始流連於秋葉原。模仿遊戲中嘅場景設定同出場人物裝扮嘅茶館亦都喺嗰陣時出現咗。跟住以服務生Cosplay形式營業嘅咖啡廳亦陸續登場。
富士電視台係目前東亞最具影響力嘅商業電視媒體之一，唔少著名日劇及綜藝節目，皆出自富士電視台。二〇〇四年至二〇一一年，富士電視台曾經連續八年，實現日本電視收視率嘅「三冠王」，卽全日、晚間時段、黃金時間收視最高。
東京迪士尼樂園喺日本千葉縣，就近東京。佢係東京迪士尼渡假區裏面，兩個主題樂園之一。樂園響1983年4月15號開幕，係美國以外，第一個迪士尼樂園。樂園分做七個主題園區，風格各有不同，分別係世界市集、探險樂園、西部樂園、明日樂園、卡通城、動物天地同埋夢幻樂園。
東京迪士尼樂園營業時間唔固定，會跟季節同禮拜幾而唔同，去之前都要睇官方網站行事曆。之不過，大部分時間，都係朝早九點開，若果撞啱假期或者旺季，會開早啲到八點半，甚至八點開。而閂門時間，九成九都都響夜晚十點，但特殊節日，好似西曆大除夕同聖誕夜咁，就會延長。
東京迪士尼有好多種飛，若果單去一個樂園，通常買一日票，單日票券只限玩一個樂園。若果重要去海洋迪士尼，多數買兩日或多日飛比較化算。另外，樂園亦有星光票，比一般票券平約莫1100日圓，但一定要響下晝三點後先可以入場，若果要玩晒成個樂園，時間好緊迫。
橫濱係日本嘅一座港口城市，係神奈川縣嘅東部，亦係神奈川最大城市同埋縣廳所在地，佢亦都係政令指定都市。佢有377萬人口，僅次於東京市區，而且係日本人口最多嘅市。橫濱市喺東京都心以南30公里左右，對住東京灣，屬於首都圈。
五攝家係以愛知縣名古屋市為根據地的中部圈財界嘅一群名門企業，包括有舊伊藤財閥系企業嘅東海銀行同松坂屋、基建企業嘅名古屋鐵道、日本中部電力同東邦燃氣五家商社所構成。曾經獨佔中部經濟聯合會、名古屋商工會議所等經濟團體嘅代表，名古屋觀光酒店及名古屋波士頓美術館等主導負責的企業。
京都府係日本近畿嘅都道府縣之一。自794年遷都嚟到呢度  ，一直都係天皇嘅御所所在地。所以亦都有人認為東京並唔算係日本嘅首都，京都先至係。以令制國嚟講，京都府相當於山城國嘅全域、丹波國嘅大半同丹後國嘅全域。
喺第二次世界大戰之後嘅經濟成長當中，相對於舊山城國嘅快速發展，同北陸地方同埋山陰地方連結嘅北部，雖然位於日本海嘅要衝，但發展有被忽視嘅傾向。近年嚟，舊丹波國亦都形成咗工業版塊，喺從畿內，經由丹後到北陸嘅舞鶴若狹自動車道啲建設完成後，希望可以矯正南北之間嘅差異。
神戶係日本近畿兵庫縣嘅縣廳，亦都係政令指定都市之一，管轄9個區。神戶市嘅面積係552.83平方公里。2014年1月，神戶市有154萬242人，係日本人口第六多嘅都市。神戶同大阪、京都一齊都係京阪神都會區嘅核心都市，同時神戶市亦都同佢附近嘅衛星都市組成咗神戶都市圈。
「神戶」呢個地名係起源喺而家神戶市中心嘅三宮、元町地區，喺古代曾經係生田神社嘅領地，並且住咗生田神社嘅神封戶。神戶喺大阪灣沿岸，風浪平緩並且沿岸水深較深，地形好適宜起港口。喺古代，神戶就係京都同大阪嘅外港之一。
1868年，神戶做咗日本最早開放對外國通商嘅五個港口之一，之後神戶好快咁發展做日本最重要嘅港灣都市之一。亦正因為噉，佢係日本最早嘅通商港口，神戶以開放同國際化嘅氣氛而聞名。1995年嘅阪神淡路大地震雖然畀神戶帶嚟巨大嘅打擊，但係經過好多年嘅重建，神戶嘅都市建設同人口都已經超過地震之前嘅水準。
神戶係座宜居都市。2007年，神戶市入選福布斯雜誌評出嚟嘅「世界最清潔嘅廿五座城市」。2012年，喺瑞士嘅諮詢公司ECA國際評選出嘅世界宜居都市排名入面，神戶市排名第五位，係唯一入選前10位嘅日本都市。
神戶市喺兵庫縣東南部，六甲山系同瀨戶內海構成咗神戶依山傍海嘅都市景觀。六甲山東西川過神戶市域北部，構成神戶市中心街區同郊區嘅天然分界線。六甲山最高峰嘅海拔高度係931.25米，都係神戶市內嘅最高點。山地北面係神戶市內保存多啲自然嘅地區，關西著名嘅溫泉旅遊地有馬溫泉就喺呢度。
喺六甲山地北麓同佢附近嘅丘陵地帶都有一啲新市鎮，有好多條鐵路同公路穿過六甲山連接呢啲新市鎮同神戶市中心市區。喺六甲山麓嘅南便，喺好多神戶開港早期嗰陣起嘅外國人住宅，呢個區域亦都係日本最早嘅近代高檔住宅區。
神戶市嘅地質可大概分做兩個區域。六甲山地主要由花崗岩構成，佢個地質構造形成喺約7000萬年之前。因為花崗岩有天然嘅過濾作用，累積嘅降雨喺經過花崗岩嘅過濾之後滲入地底，搞到六甲山做咗神戶重要嘅天然水脈。
而六甲山湧出嚟嘅優質水源亦都令到神戶生產嘅礦泉水同日本酒享有盛譽。而市區嘅平地部分就形成喺約3000萬年之前，喺基盤岩類嘅上面覆蓋有好厚嘅沖積層。神戶市入面有好多條活斷層，呢啲斷層大致可以分做須磨斷層・諏訪山斷層、淡路－六甲活斷層系同大阪灣斷層系三個系統。
神戶市係一個瀨戶內海式氣候區域，全年氣候比其他城市溫和啲。六甲山地北面嘅地區就具有內陸型氣候嘅特徵，同市區相比有好大嘅溫差。同日本其他地區相比，神戶嘅降雨相對少啲，全年平均嘅降水量大約1,200毫米。
櫻花盛開的嘅春季係神戶最令人開心嘅季節。喺經過潮濕嘅梅雨季節之後，神戶入去熱辣辣嘅夏季。因為神戶空氣乾燥並且有海風吹住，所以神戶嘅夏天雖然炎熱，但相對近畿地方其他大都市嚟講，夏天仲係咁舒適。喺夏秋交接嗰陣，神戶有時會受到颱風嘅影響。
大輪田泊嘅蕭條狀況喺平氏政權興起之後發生巨大嘅變化。平清盛喺大輪田泊起人工島經島，試圖將大輪田泊發展做日宋貿易嘅據點。1180年，平清盛仲強行宣布遷都福原京，佢個位置位於而家神戶市嘅中央區同兵庫區北部。
由於反對勢力太強大，福原遷都淨係實施咗半年之後日本嘅首都就遷返去平安京。平氏政權亦都喺平清盛瓜柴之後好快咁崩潰，而神戶仲係平氏政權瓦解過程入面重要戰役一之谷之戰嘅戰場。福原京嘅修築雖仲可以話淨係停留喺計劃層面，而喺鎌倉時代初期，高僧重源又重振咗大輪田泊嘅港口。
喺鎌倉幕府時代，神戶嘅人口大多數住喺而家嘅兵庫區一帶，呢個地區叫做兵庫津，係嗰陣日本重要嘅港口。喺14世紀前期呢個自建武新政轉換去室町幕府嘅劇變時期，神戶係湊川之戰嘅舞台。呢段時間亦係同一時期開始，除咗嘉吉之亂至應仁之亂之間嘅廿幾年間神戶曾經由山名氏統治之外，神戶開始大約200年嘅赤松氏統治時期。
因為市區範圍嘅擴大，兩大市區合埋一齊，市中心都慢慢咁移向東側邊嘅神戶，而「神戶」亦都做咗包埋兵庫喺入便嘅正式名稱。喺神戶開港嗰陣時，神戶市裡便仲開咗專畀外國人住嘅神戶外國人居留地。神戶居留地喺日本係最早有近代都市計劃嘅其中一個地區，運營都係由國人自己管，佢嘅都市經營方式亦為日本其他都市帶來巨大影響。
好多外國教堂、銀行、企業同埋領事館集中喺度，神戶居留地做咗嗰陣日本最國際化嘅地區之一。1899年，日本廢除治外法權，居留地制度都廢咗，神戶外國人居留地畀翻日本管理，而神戶市中心市區嘅地位保持到依家。作為西洋文明喺日本嘅窗口，神戶喺東西文化交流裏面發揮咗重要嘅作用。
日本第一個鐵路隧道、第一個咖啡廳、第一樽波子汽水、第一個水族館、第一個高爾夫球場 、第一個日本國內做嘅蒸汽機車、第一個爵士樂隊等咁多新嘅事物都係喺神戶出現。1889年，神戶開始行市制，成為日本最早嘅一批市。
20世紀之後，神戶繼續快速發展。1905年，阪神電氣鐵道開通咗神戶去大阪嘅鐵路，呢條係日本第一條都市間鐵路。因為鐵路嘅開通，神戶同大阪之間嘅經濟活動變得更加活躍，仲開啟咗阪神間摩登嘅時代。一樣都喺20世紀前期，隨著築港事業嘅進展，神戶做咗遠東最重要嘅港口其中之一個。
1920年，神戶港開通咗去美嘅航路。喺大正同昭和初頭，神戶同倫敦、紐約、漢堡一齊被叫做世界四大海運市場。但係喺1930年代之後，跟住日本就開始行入戰爭軌道，神戶嘅發展都受到重大嘅影響。1938年，神戶受到阪神大水害嘅侵襲，市裏面有多過600人喺水害入面死咗。
喺二戰末期，神戶成日比美軍嘅空襲，尤其1945年3月17日同埋6月5日嘅空襲最慘烈。神戶市多過20%嘅市區面積喺空襲其間被破壞，同埋最少有8,841個市民喺空襲其間死咗，受傷嘅就超過15萬人。神戶係當時日本大都市裏面比美軍空襲損害得最嚴重嘅都市。
喺二戰結束之後，神戶好快就復興。造船、鋼鐵等等重工業變咗神戶新嘅主要產業，令到神戶喺戰後發展成為日本重嘅工業都市。1956年，神戶成為咗日本第一批政令指定嘅都市。神戶市仲喺呢一年舉辦咗國民體育大會。喺1960年代，神戶港係佢開港以嚟100年嘅紀念，神戶港個樣都跟住神戶嘅地標建築神戶港塔完工同埋港灣人工島嘅開工發生咗劇變。
由於神戶市中心市區面積好細，所以喺1960年代開始，神戶市開始挖掘丘陵用嚟建造新市鎮，仲將挖出嚟嘅泥用嚟填海起海上新都市。1970年代，跟住山陽新幹線的開通、神戶祭嘅舉辦同埋NHK電視劇風見雞嘅播出，神戶嘅旅遊產業有咗好大嘅發展。
喺1971年，神戶市電被廢咗，取代佢嘅係喺1979年，神戶嘅第一條地下鐵綫開始行，即係話神戶市內嘅交通發生咗好大嘅變化。1981年，港灣人工島第一期工程搞掂。神戶市喺工程搞掂之後就開咗個港灣人工島博覽會，嚟參觀嘅人多過1,610萬同埋賺咗多過60億日元，攞倒巨大嘅成功。
1995年1月17日，喺神戶市近海發生咗阪神淡路大地震。神戶市入面部分地區嘅烈度去到7級，死者人數好多，有4,571人，災情非常嚴重。地震雖然令神戶受到巨大的打擊，但係亦都代表神戶新嘅復興嘅開始。交通網絡嘅齊全係神戶震後復興嘅重要內容。
明石海峽大橋嘅通車令到神戶市同淡路島之間嘅交通情況有大幅改進。而神戶機場嘅開張令到神戶做咗一個有海空雙港嘅城市。但係神戶嘅震後復興亦都有好多問題。例如長田等等因為地震嚴重受破壞嘅街區雖然喺震後推行咗都市更新事業，但係因為人口越嚟越少等等問題搞到開發事業企咗喺度。
21世紀之後，神戶市喺2008年被聯合國教科文組織選做設計都市，係亞洲第一個攞到呢個殊榮嘅城市。喺最近幾年，醫療產業已經發展做神戶新嘅重要產業。神戶試圖發展除咗傳統嘅港口同工業之外新嘅支柱產業，令到神戶嘅經濟構造好多樣化。
神戶一開始淨係得2.5萬人，之後神戶嘅人口快速增加。1889年嗰陣，神戶已有人口約13萬人。喺1920年日本第一次人口普查嗰陣，神戶嘅人口已經超過60萬，係當時日本人口第三多嘅城市。1939年，神戶市人口超過100萬人。
二戰期間，由於美軍多次空襲令大量人口離開城市去農村避難，神戶嘅人口劇減至38萬人。戰後隨住神戶市復興進程嘅進展，暫時走去農村嘅人口亦翻城市。1956年，神戶人口數再次超過100萬人。之後神戶嘅人口持續增加，喺1992年超過咗150萬人。
神戶最受歡迎嘅職業體育運動係棒球同足球。雖然冇職業棒球球隊將佢嘅主場設喺神戶市，關西嘅兩大職業棒球球隊阪神虎同歐力士野牛都同神戶市有密切嘅關係。其中歐力士野牛更喺1991年至2004年期間將主場擺神戶。
家下神戶綜合運動公園棒球場仍然係歐力士野牛嘅主場球場之一，每年都有幾場職棒賽事喺嗰度舉行。神戶勝利船係神戶唯一嘅男子職業足球隊，而家重參加J聯賽嘅賽事添。INAC神戶雌獅係日本女子職業足壇嘅豪強，曾多次攞到日本女足聯賽嘅冠軍。
鐵路係響路軌上面行車嘅運輸方法，因為上面行車嘅叫火車，所以鐵路運輸又叫火車。鐵路係設計畀運好多貨好多人用。鐵路個名來自佢用兩條平行嘅鐵軌做成畀火車行嘅路，不過家下多數改咗用鋼。軌下面通常有枕木同道渣。
以前枕木淨係用木，家下多數用石屎。火車通常設計畀鐵路行嘅車，車下面嘅轆係鐵做，等佢同地無咁大摩擦，同埋載好重都得。所以，火車係比其他車慳好多能源。火車係由好多火車卡組成，每卡有鈎連住。最前嗰卡叫火車頭，負責拉郁成架火車。
大阪係關西以至成個西日本嘅經濟、文化、交通嘅中心城市。佢同京都市同神户市一同構成咗世界前列嘅京阪神大都市圈嘅都市中樞。佢有24個行政區。市廳所在地喺北區嘅中之島。由於有好多河川同運河穿過呢個城市，所以大阪有好發達嘅河川交通同港灣運輸機能，令佢有水都嘅美稱。
埼玉縣由於喺全日本甚至全亞洲最繁華嘅商業區東京都隔籬，所以自從近代以嚟，埼玉縣都有大量嘅居民去東京返工，所以佢亦畀人叫做睡城，意思即係呢個地方好多人去大都市返工，只係返嚟呢度瞓覺，亦可以叫做衛星城市。
根據1815年維也納會議通過嘅《關於外交人員等級嘅章程》，大使級外交代表分為大使、公使同代辦三級，而佢等嘅辦公地點亦都相應恁稱為大使館、公使館同代辦處。不過，雖然等級唔同，但係大使、公使同代辦都享有外交豁免權。
喺江戶幕府開始鎖國之前，今日福岡市內嘅博多係日本同亞洲各國貿易嘅門戶，因此家下經常用博多）指代福岡。不過實際上，原先嘅福岡同博多係兩個唔同嘅城，福岡係喺江戶時代由黑田氏建立嘅。今日流過市中心嘅那珂川啱好劃開咗原先嘅福岡同博多，河西係福岡，佢作為福岡藩嘅領主城堡而發展，噉河東係博多，發展自商業市鎮。
1889年福岡同博多合埋成立福岡市，不過從嗰時起市名嗌乜就好多人嘈，有啲人唔嗌福岡市，嗌博多市都有嘅，亦有人嗌做「福博市」。結果而家兩個名並用，比如火車站同海港都叫「博多」，而機場反而叫「福岡機場」。
位於九州北部，佔弦月型嘅福岡平原大部分地方，面臨玄界灘、博多灣、今津灣。北面係博多灣北部嘅志賀島，佢同玄界灘之間有稱爲「海之中道」嘅連島沙洲，西面係糸島半島，半島之東就係市區。南面同西南面係脊振山區，同佐賀縣相接。
福岡市同朝鮮半島之間隔住咗壹崎島、對馬島。佢係日本主要都市之中離朝鮮半島、中國等東亞大陸地方最近嘅都市，就直綫距離講，離東京都區部1100公里，離大阪市550公里，離韓國嘅釜山200公里，首爾550公里，離中國嘅上海900公里，離臺灣嘅臺北市1300公里。
夏天時最高温到36℃，對比九州其他地方，極端高溫唔多見。冬天時北面嘅玄界灘有對馬暖流流過，令平原部分嘅最低氣溫好少降到零下。吹冬季風時，日本海嘅影響令福岡市成日多雲。據日本氣象廳統計，年均降雪日係17日，每年都會變，不過相差唔大。
FIFA世界盃係足球界最重要嘅比賽，由國際足球協會主辦。參賽隊代表FIFA嘅會員國家同地區。自1930年烏拉圭世界盃開始每四年辦一次，例外係1942年同1946年因為第二次世界大戰無打。外圍賽喺決賽周前三年陸續打。
足球，係一種由兩隊人互攻嘅波類運動。以英式十一人足球比賽為例，每隊波最多會有十位球員同一個守門員比賽，目標就係要將個足球波踢入對方龍門，每入一球就得一分，最後邊隊入得多啲就為之贏。踢波特點係只可以用腳踢，唔可以用手掂個波，不過亦有例外，例如守門員就可以喺禁區入面用手，又或者掟界外球都可以用手，其他情況一律唔畀用手。
古代足球出現於中國戰國時代嘅蹴鞠，同埋同時代嘅古希臘人同古羅馬玩嘅古希臘足球。2004年初，經專家、學者嘅考證同國際足協嘅確認，古代中國嘅蹴鞠係足球運動最早嘅雛形，亞洲足球協會秘書長維拉潘頒發咗起源紀念杯同證書。
早喺2300多年前，蹴鞠就已經誕生，而且流行於中國臨淄。最早確得可信嘅文字記載呢項運動嘅人，應該係《戰國策》同《史記》，當時佢以具有軍事性同娛樂性雙重性質嘅活動而被記錄起來。之後經過改良令蹴鞠慢慢普及，到咗隋、唐時代，蹴鞠同佛教一齊傳到日本，今日日語同韓語度重見到叫足球做「蹴球」嘅用法，呢個就係受到中國嘅影響。
現代足球運動公認係起源於19世紀中期嘅英國。最早嘅職業聯賽亦喺嗰度開始。1863年10月26號，世界同西歐首個正式嘅足球組織英格蘭足球總會喺英國首都倫敦成立。之後，足球運動喺全球廣泛傳播。而現代足球運動嘅比賽章則，都係基於當時嘅英格蘭足球協會比賽章則演化而成。
而家，歐洲同南美洲被公認為足球水平最高嘅兩大洲，主要嘅足球強國都集中喺呢兩個大洲，足球喺呢兩大洲都有住舉足輕重嘅地位。歐洲足球流派技術簡練實用，注重配合，個人素質實力強、速度快、作風硬朗，以德國、意大利、法國、荷蘭、英格蘭等係代表，歐洲擁有世界上最高水平嘅職業聯賽。
足球嘅比賽一路發展落嚟已經有佢自己一套嘅遊戲模式，而為咗維護足球比賽嘅基本意義同埋人民精神，足球運動嘅最高決策機構國際足球協會訂落一系列嘅球賽細則，確保所有正式球賽都會喺同樣嘅準則下進行，亦會不時改進球例嚟配合唔同嘅需要。
重有一個第四球證，一般嚟講係負責場邊換人，檢查吓出場嘅球員身上嘅配備有冇問題，舉燈牌示意換人嘅號碼，而當球賽到咗中場前或者完場前，亦會根據主球證畀嘅訊號而用燈牌示意嗰場波會補幾多分鐘比賽時間。當主球證或者旁證因為受傷而唔能夠繼續執行職務嗰陣，第四球證就會上場頂替佢哋。
每場比賽通常都係由兩隊球隊進行競技，而大場比賽嘅每支球隊都會派出十一名選手落場比賽，另外重會有幾名後備球員負責替補，至於一場正式比賽嘅替補名額係可以換三個人。任何一隊人數少過七人，比賽就唔可以開始或繼續進行。
2016年開始，球證可以喺比賽開始前根據當時嘅情況出示黃牌，亦都可以紅牌驅逐正選球員，如果正選球員喺開波前俾球證驅逐離場，球隊可以用一個後備球員代替上陣，球隊可以繼續11人作戰，不過後備名額就會少一個人。
相撲歷史可以追溯到1500年前，係日本最早嘅競技活動。相撲最早出現喺宗教活動，喺豐收季節、神壇前舉行嘅慶祝活動之一。喺西元7世紀嘅時候允恭天皇嘅喪禮，當時中國曾經派遣特使致意，並表演雅樂同舞樂。而其中嘅舞樂，由於力士裸露上身表演角力，喺當時叫做「素舞」，佢嘅日文發音同今日所講嘅相撲非常接近，據講呢個就係相撲一詞嘅起源。
到咗奈良時代，相撲活動先至正式進入皇宮，成為年度競技大賽。12世紀，日本內戰不斷，相撲攻擊技巧亦喺戰鬥上發揮作用，因此，往後嘅武士同早期嘅柔道可能都同相撲有關。16世紀中期，喺大將軍織田信長嘅推動之下，相撲達到全盛，比賽場地「土俵」嘅設立，亦令到相撲走向競技之路。
相撲運動同一般運動最唔同嘅地方係，相撲一直受到天皇、將軍嘅喜愛，就算今日已經完全成為民間運動，天皇同皇太子仍然經常親臨比賽會場觀賞。因此，相撲嘅選手自然受到社會尊敬，享有崇高的地位，戰績輝煌嘅選手更成為國民崇拜嘅偶像。
1865年南北戰爭打完後，南方嘅美國人有機會接觸棒球，棒球喺美國流傳更廣泛。1869年，第一支職業球隊成立，隊名係辛辛那提紅襪。1870年以前冇一支球隊可以擊敗佢哋。美國亦有打英式棒球，有唔同嘅規則，比較似板球。
棒球分為攻守兩方，進攻一方會派出一名球員進行擊球，只要佢成功擊球嘅話，就有機會上壘，如果上咗壘嘅球員成功返到本壘，就可以得分，進攻一方如果有三名球員出局嘅話，咁就為之完成一局，即係話兩隊都有三個球員出局嘅話，整個局都視為完成。
喺比賽開始前，各準備進攻同防守球員再企好相應嘅位置先開始比賽，一場棒球比賽上陣球員係九個人，分別係投手、捕手、內野手嘅一壘手、二壘手、游擊手、三壘手以及外野手嘅左外野、中外野同右外野。此外重有指定擊球手，喺大多數嘅棒球比賽中代替投手擊敗球，不過美國職棒大聯盟中國家聯盟以及日本職棒嘅中央聯盟投手都要擊球。
當隊伍成為進攻球隊嘅時候，球員嘅其中一名球員會企喺擊球區準備擊球，而下一個擊球嘅球員會喺準備區準備擊球，呢種稱之為on deck。如果擊球一方因為成功擊球打到安打或四個壞球而上壘後，喺壘嘅球員可以喺投球期間進行偷壘或等待第二位擊球員成功擊球再上壘。
喺防守時，所有球員會穿上手套。同樣地，進攻嘅時間會使用球棒擊球。但係最初嘅棒球比賽，係冇用手套，後來因為隨住發展，球員先至用手套。喺正式嘅比賽中內野手、外野手同投手用嘅手套有所不同，因為要遷就個波嘅來勢。
同其他球類運動唔同，棒球場嘅規格並冇固定嘅長度，當然棒球聯盟會設計限制。內野方面，會有一個標準嘅規格，例如投手嘅位置離本壘約18米。至於外野就較為寬鬆。外野嘅圍牆以及觀眾席最少離本壘250呎。左右外野嘅距離為325呎以上，中外野為400呎以上，而且冇規定兩邊一定要平等 由於球規冇規定圍牆嘅高度，因為好似波士頓紅襪主場芬威球場有23呎高，因以綠色怪物為名。
棒球喺國際嘅流行性不大，不過仍然喺某啲國家視為主流運動，當中包括美國、日本、台灣、多明尼加共和國、委內瑞拉、古巴等等，當中以美國職棒大聯盟為最高水平嘅棒球比賽，而日本、台灣、南韓亦都有高水準嘅職業比賽，此外荷蘭、意大利、多明尼加共和國、中國、委內瑞拉都有職業棒球賽事，雖然古巴冇職業嘅棒球比賽，但是球員水準亦公認同職業球員相近。
目前國際棒球總會亦舉辦棒球世界盃，不過比賽時間同職棒比賽時間相沖，因為注目性不大，另外棒球喺1984年夏季奧林匹克運動會開始成為示範項目之一，1992年昇格為正式頂目，不過喺2008年奧林匹克運動會之後暫時停辦，喺2006年，美國職棒大聯盟同國際棒球總會合作舉辦咗世界棒球經典賽，棒球再次喺世界上觸目。
冬季奧林匹克運動會，簡稱冬季奧運會、冬奧，每隔4年舉辦一次，比賽項目主要係喺冰上同雪地舉行嘅冬季運動，第一屆喺1924年1月25號喺法國嘅夏慕尼舉行。1986年，國際奧委會全會決定將冬季奧運會同夏季奧運會喺1994年開始分開每兩年間隔舉行，1992年冬季奧運會係最後一屆同夏季奧運會同年舉行嘅冬奧會。
1912年，中國、日本、菲律賓三國代表經協商之後成立「遠東體育協會」，並响第二年舉行第一屆遠東運動會。由1913年至1934年間，先後响菲律賓嘅馬尼拉、中國嘅上海、日本嘅東京同埋大阪等地舉辦十屆遠東運動會，最初係每兩年搞一屆，1927年之後改為每四年搞一屆。
前幾屆運動會只有中國、日本、菲律賓三國參加，第五屆開始，印度、印尼、越南亦曾經組團參加比賽。比賽項目有田徑、競技游泳、足球、籃球、棒球、網球、排球等。1934年，日本堅持將滿洲國拉入遠東運動會，俾中國抗議重宣布退出遠東運動會，遠東體育協會宣告解體，遠東運動會亦隨之停辦。
當時，印度體育領導人古魯·桑迪認為，遠東運動會唔足以體現亞洲體育運動嘅水平同亞洲人民團結精神，主張創辦一個所有亞洲國家嘅亞洲運動會。佢見過到倫敦參加奧運會嘅亞洲國家體育代表，重邀請咗大韓民國、中國、菲律賓等13個國家同地區嘅代表召開關於成立亞洲體育運動組織嘅籌備會議。
第二代會徽响2006年12月2號喺多哈亞運會舉行期間公布，而新嘅會徽用番太陽嘅代表，佢嘅意思相同，而會徽嘅右上角同左下角分別係代表東方嘅龍同埋代表西亞嘅鷹，亦代表亞洲團結嘅意思。而會徽下面有國際奧委會會徽同埋「Olympic Council of Asia」嘅字樣。
亞運會嘅舉辦城市由亞奧理事會執委通過淘汰制投票選出，即如果所有城市喺首輪投票中都冇超過半數勝出，就將票數最低嘅城市逐個淘汰，餘此類推，直至剩低兩個城市決勝負。喺投票之前，亞奧理事會執委重要對各申辦城市進行全面考察以決定佢哋嘅投票意願。
亞運會開設嘅比賽項目由亞奧理事會認可。主辦國可以喺認可嘅項目中選擇比賽項目，每屆亞運會比賽項目唔可以少過11項，除咗田徑運動同埋競技游泳以外嘅項目由亞運會主辦國選擇，所設各項目至少需要有4個以上參賽隊伍。
世界運動會，係一個國際性嘅體育競賽盛會，1981年喺美國加州聖塔卡拉拉首次舉辦，之後每四年舉行一次，競賽項目以非奧運會項目為主，由國際世界運動總會舉辦，喺每屆奧運一年之後舉行。同奧運會有分夏季同冬季唔同，世界運動會冇冬季項目。
世運會嘅項目大概喺25至35種之間，數量由各主辦城市嘅場地設施而定，好少會為咗某嗰項目而新建場館設施。被列為「邀請賽」嘅項目仍然會舉辦，但係唔會頒發獎牌，就算某啲比賽係正式項目，主辦城市仍然可以將嗰項列為邀請賽。
一啲世運會嘅競賽項目已經成為奧運嘅正式比賽項目，或者過去曾經係奧運會嘅項目。2004年8月12號，奧運會決議將世運會比賽情形納入挑選奧運新項目嘅條件，不過，奧運會近年嘅參賽選手已經逼近10,500人，因此世運會嘅項目好有可能唔會再被納入奧運。
喺東海道新幹線開業之前，日本東西運輸嘅大動脈東海道本線因為快速經濟成長而面臨容量唔夠嘅問題，所以有必要由根本上增加運輸能力。因此，日本國鐵決定咗要建設可以高速行駛喺標準軌嘅新鐵路線。1959年4月20號，東海道新幹線正式動工。
1964年10月1號，東海道新幹線全線開業以迎接10月10號開幕嘅東京奧運。喺計劃階段叫東海道新線，而開業嘅時候就命名為東海道新幹線。新幹線呢個名係由二戰之前對東京站至山口縣下關站嘅子彈火車計劃嘅內部稱呼而嚟。
世界上第一條地下鐵係喺1863年通車嘅倫敦地鐵，佢嘅興建係為咗解決當年倫敦嘅塞車問題。嗰陣時電力未普及，所以即使係地下鐵亦都只可以用蒸汽機車去行。因為機車釋放出嚟嘅廢氣對人體有害，所以嗰陣時嘅地鐵隧道每隔一段距離就要有通去地面嘅通風槽。
到咗1870年，第一條鑽挖式嘅客運地鐵又喺倫敦通車，由倫敦塔左近越過泰晤士河。但係呢條地鐵唔算成功，幾月後便唔再服務嘞。而家最早鑽挖式地下鐵就喺1890年通車，亦都喺倫敦，連接市中心同埋南部地區。最初起地鐵嘅人打算用纜車，但係最後用咗電力車，令到佢成為第一條電動地下鐵。
法國嘅巴黎地鐵喺1900年開通，最初嘅法文名係「Chemin de fer métropolitain」，係由「Metropolitan Railway」直接譯過去嘅，後來縮短成「métro」，所以而家好多城市軌道系統都叫metro。
另一種方法係先喺地面某一度掘一個豎井，再喺井底掘隧道。最常見嘅方法係用鑽挖機，一邊掘一邊將預先準備好嘅管片安裝喺隧道嘅牆壁上面。對於建築密度高嘅地方或者冇辦法做到明挖法嘅地方，鑽挖法甚至係唯一可行嘅建造方法。
壽司係傳統日本食品。主要材料係用醋調味過嘅冷飯，再加上魚肉、海鮮、蔬菜或者雞蛋做配料。既可以當作小食、亦可以當作正餐，花色種類繁多。配料可以係生嘅、熟嘅、或者醃過嘅都得。視乎食材用料，唔同壽司嘅價格檔次差距可以好大下。
麪係用麪粉整出來嘅食物。佢係將麪粉加水搓成麪粉糰，再用唔同方法整到一條。麪可以有唔同粗幼、厚薄、圓扁、曲直。麪主要成份係麥，而另一種米整出嘅呢，就叫做粉。不過有時啲人撈亂，例如意大利粉其實係麪來嘅。咁麪有好多種，全蛋麪、蝦子麪、烏冬、冷麪等等。
咁多年來，一直都有爭論麪係中國、阿剌伯定係意大利發明。而最早嘅記載，係追到公元25年到220年之間嘅後漢時期。2005年10月12號，響中國青海民和縣喇家村發現咗四千年前反轉咗嘅一碗麪。證實中國係最先有麪嘅地方。
蕎麥，又寫荍麥，係草一種，屬五穀一類。佢嘅桿係紅紅地，兩三呎高，花白，葉係心形三尖，一尖對出，另外兩尖稍圓，指向底部。蕎麥唔似其他穀類，佢唔係禾本科，而係雙子葉植物，花係有蜜。蕎麥係畀人當食糧。蕎麥有幾個品種，散佈歐亞大陸同北美。
天麩羅呢個名喺日本江戶時期已經使用，一般認為，天麩羅係喺16世紀時葡萄牙傳教士傳入日本，背景係葡萄牙人喺大齋期期間因禁食獸肉，只可以食海鮮，所以用魚代替肉而烹煮嘅一種嘢食。拉丁文「ad tempora quadragesima」就係「守大齋期」嘅意思。
天麩羅首次出現喺日本文獻之中，係寬文9年嘅《食道記》。一般認為，最先記載天麩羅製作方法嘅文獻，係1748年出版嘅《歌仙の組糸》或者係1746年出版嘅《裏白精味集》。但係，詳細記載現代嘅天麩羅料理方法就係喺1671年出版嘅料理獻立抄裏面。
除咗一般常見嘅天麩羅，薩摩揚げ呢種用魚肉做成漿、加入調味料同埋碎蔬菜，製成圓餅狀或者長形去油炸嘅食品，喺關西亦都稱為天麩羅，但係同樣嘢食喺關東地方仍然叫薩摩揚げ，喺東海地方就叫做はんぺん。食用薩摩揚げ嘅方法，會喺上面撒啲海鹽，或者沾混合醬油、高湯等嘅調味料食用。
臺灣日據時期因為留喺北部嘅人較多，所以西北部地方會直接將天麩羅音譯成甜不辣。但係隨住關西地方同樣稱為天麩羅嘅薩摩揚げ傳到臺灣，為咗唔同關東地方嘅天麩羅混亂，就將呢一類魚漿製品直接叫做甜不辣或者黑輪，以作區別。
日式咖喱係日本好流行嘅一種嘢食，最初嚟自印度，之後喺明治時代經英國傳到去日本，依家已經係日本料理嘅代表作之一，用日式咖喱整嘅日式咖喱飯更加畀人叫佢做「國民嘅嘢食」，喺日本好受歡迎。日式咖哩通常比較甜同唔係咁辣。
咖喱最初喺1772年左右由英屬印度傳到入英國，之後一本喺1861年出版、當時幾流行嘅食譜《家庭管理》開始鼓勵啲人去舖頭買咖喱粉，而唔係自己整，咁樣可以大幅減少煮咖喱要用嘅時間，除此之外仲建議用蘋果同埋麵粉令到佢甜啲濃啲。
最早嘅日文咖喱食譜出現喺1872年，由敬學堂主人寫嘅《西洋料理指南》。呢本書入面提到嘅材料包括「蔥、薑、蒜、牛油、蝦、鯛魚、蠔、雞肉、蛙、小麥粉同埋咖喱粉」。因為食譜入面有寫到青蛙係材料，飲食研究家小菅桂子估呢種咖喱可能溝咗啲法國料理元素喺入面，不過呢種做法無喺日本普及到。
1860年，福澤諭吉出版嘅《增訂華英通語》第一次將咖喱翻譯做「コルリ Koruri」。1872年，嗰時喺北海道開拓使東京事務所做嘢嘅美國人霍勒斯·卡普隆食嘅晏晝飯有咖喱飯。據北海道立文書館報《赤煉瓦》記述，當時嘅咖喱飯叫做「タイスカレイ Taisu Karei」。
1873年，舊日本陸軍幼年學校開始每個禮拜六向學生供應咖喱飯做晏晝飯，但冇講個飯嗰時叫咩名。1876年，威廉·史密斯·克拉克喺札幌開辦農業學校嗰陣，大力推動用小麥做主導嘅膳食，希望改善日本人因為用白飯做主菜搞到身體貧弱嘅問題，所以佢鼓勵班學生食麵包呢啲西方嘢食，又唔畀學生食白飯，唯獨係咖喱飯無受到呢個限制，當時咖喱飯個名叫「らいすかれい Raisu Karei」。
喺咖喱啱啱傳到入日本嗰陣，咖喱粉基本上全部都係經C&B由英國運過嚟，用咖喱整嘅嘢食都賣到好貴。1903年，大阪道修町一間藥房「今村彌」就自己做咗隻咖喱粉出嚟。由於當年大阪人習慣喺朝早將前一晚剩落嘅冷飯同埋隔夜飯餸整熱嚟當早餐食，易煮嘅咖喱好快就喺大阪打響名堂。
1905年，日俄戰爭爆發，舊日本海軍嗰時有超過三成軍人因為飲食唔均衡而中咗腳氣病，之後軍方發現英國皇家海軍嘅咖喱飯有肉有菜，可以彌補白米嘅不足，於是將佢採用做海軍指定伙食之一，呢個就係最早嘅「海軍咖喱」。
1908年，海軍出版《海軍割烹術参考書》，當年海軍咖喱飯嘅食譜包括洋蔥、薯仔同埋紅蘿蔔三種食材，呢三種食材被人叫做「三神器」。明治時期，日本本身無種開呢啲西方蔬菜，但因為北海道嘅氣候同美國麻薩諸塞州幾似，出身當地嘅在日外籍顧問威廉·史密斯·克拉克開始喺佢開嘅農業學校種美國蔬菜，之後北海道嘅農場都開始種好多西方蔬菜，加上日本國內嘅咖喱粉生產量升得好快，日式咖喱嘅雛形喺明治時代末期已經逐漸確立，成為而家日式咖喱嘅原型。
至於點解咖喱咁受日本人歡迎，有一個講法係話牛肉喺明治維新嗰陣作為「文明開化」嘅象徵畀人推崇，於是日本人開始係咁食牛肉，令到用牛肉煮嘅咖喱受歡迎。同時因為英式食法多數將咖喱同埋小麥粉撈埋，整到個醬好杰，再配埋白飯食，呢種食法相比多數配上印度薄餅食嘅印度式食法，更加貼近用米做主糧嘅日本飲食文化。
肉類方面，日式咖喱多數用豬肉、牛肉同埋雞肉，有時都會搭配羊肉、海鮮或者雜菜。據2012年NTT DOCOMO搞嘅一份統計，最受歡迎嘅配料順序係豬肉、牛肉、雞肉、純素菜同埋海鮮。以地域嚟講，豬肉喺東日本比較普遍，而西日本就牛肉受歡迎多啲，雞肉就剩係日本海嗰邊嘅山口縣、島根縣、鳥取縣，九州嘅長崎縣同埋東日本嘅栃木縣有優勢。
街頭小食係香港飲食文化嘅一部分，例如有魚蛋、雞蛋仔、格仔餅、腸粉、碗仔翅、缽仔糕、狗仔粉、涼粉、豬紅、牛雜、馬仔、糖葱餅、糯米糍、豆腐花、龍鬚糖、脆麻花、蛋散、生菜魚肉。大部分小食都係嚟自廣東，但亦有少數嚟自其他地方，例如馬仔係滿洲小食。
喺旺角花園街、油麻地登打士街同佐敦廟街好容易買到魚肉燒賣、潮州粉果、魚蛋、豬皮蘿蔔、牛雜、燒腸、韮菜豬紅、茶葉蛋、滷生腸、滷雞腎、臭豆腐、咖喱魷魚、煎釀三寶、粢飯、油炸雞髀、豉油皇炒麵、炸大腸、車仔麵、碗仔翅、花生醬薄餅、雞蛋仔同缽仔榚等。
其中，有名嘅小吃有炸雞排、鹽酥雞、瑞士烤起司、魯肉飯、臭豆腐、烤肉、小酥餅、大腸包小腸、臭豆腐香腸、河粉煎、排骨酥、麻油雞、蔥油餅、烤玉米、肉圓、胡椒餅、蚵仔煎、棺材板、東山鴨頭、蘿蔔絲餅、雙胞胎、芝麻球、豆花、肉臊麵、牛肉麵、擔仔麵、蚵仔麵線、豬血糕、桶仔米糕、炒米粉、肉羹、手抓餅、鴨賞、蚵嗲、紅豆餅、燒餅酒條、涼麵、燒酒螺、雞卷、油飯、炸醬麵、麻醬麵、吻仔魚羹、魷魚羹、涼丸、青蛙下蛋、魚丸湯、黑白切、大薄片、大滷麵、牛舌餅、麻辣鴨血、關東煮、烤香腸、芒果冰、挫冰、冷熱冰、苦瓜汁、陽春麵、火雞肉飯、刈包、鴨肉飯、撈仔米粉咁。
最近，政府積極翻新牛車水街邊小販檔攤，畀遊客重溫以前街邊小食嘅風味，有助旅遊業。風味小食有湯圓、餃子、海鮮燒烤、炒貴刁、咖喱喇沙、擔擔麵、羊肉湯、大蝦湯麵、沙爹、竹筒蒸飯、魚圓麵、肉骨茶、蚵仔煎、釀豆腐同埋豬腸粉咁。
糯米糍，亦叫糯米糰，係一種華南流行嘅甜品，主要材料係糯米粉團，一般會有豆沙、蓮蓉或花生等餡料，不過都有啲係冇任何餡料嘅。製法主要係將糯米粉、砂糖混合搓成粉團，再決定係咪包入餡料，然後蒸熟，攤凍之後沾上椰絲或木薯粉就完成。
因為關東大地震發生喺中午，當時好多人咁啱開咗火煮飯，搞到好多地方都發生大火，增加死傷人數。喺地震發生嘅時候，日本北部能登半島附近沿海嘅颱風所帶嚟嘅強風，令到大火好快咁蔓延。好多人因為佢哋嘅腳棘住喺熔咗嘅瀝青路入面而遇難。
而最大嘅單一傷亡災難就係發生喺陸軍本所被服廠跡地，當時大約38,000人湧咗入去東京市中心呢個空曠嘅空地，被後嚟引起嘅火災暴風燒死。地震搞到好多地下水管斷裂，令到救火工作相當困難，大火要到9月3號朝早先救熄。
大地震引起好多民眾恐慌同混亂，搞到傳出好多謠言。有人話喺日本嘅朝鮮族利用災難嚟獲利，犯咗縱火同埋搶劫案，重收埋炸彈，於是好多市民覺得嬲。喺地震發生之後，喺東京同橫濱大約有6,600個韓國人畀人大規模屠殺。
362個日本人最後畀人告謀殺、蓄意謀殺、誤殺同埋襲擊。但係大多數人都畀人放咗，甚至嗰啲已經畀人送咗去監獄嘅人後來都因為昭和天皇結婚紀念受到赦免畀人放返。相反嘅係，喺呢段期間分別有兩個韓國人畀人告謀殺、三個韓國人畀人告縱火同埋六個韓國人畀人告搶劫。
喺市區，落咗嘅雪會喺一段時間之後被鏟走，等城市可以正常運作，即係可以如常返工返學等等。鏟雪可以人手用雪鏟鏟，或者可以用鏟雪機。經常落雪嘅地方可能有法例規定要居民自己鏟走屋企前面嘅雪，但係馬路同高速公路嘅雪就會由政府鏟走。
阿伊努文，係北海道嗰頭嘅阿伊努人嘅語文，10人用緊。阿伊努文以前有三種方言，分別分佈喺北海道、庫頁島南邊以及千島列島同琴察加半島。唯一重有人用緊嘅北海道方言就俾聯合國教科文組織列做處於極度危險嘅瀕危語言。
整體來講，阿伊努人好少認自己係阿伊努人，搞到好難搵到佢哋。據統計，有百分之66嘅阿伊努族後生仔唔知自己係阿伊努人。雖則係咁，仍然有阿伊努人大力推動阿伊努文嘅復興。1987年開始，北海道阿伊努協會開辦阿伊努文班。
由於琉球群島喺近代由獨立嘅民族國家捱處分成爲日本嘅一部份，因而有強調出身地嘅「沖繩人」、「先島人」、「奄美人」，但喺意義上唔完全等同於血統同文化論嘅「琉球族」，一個講地點上，另一個講文化上，兩者唔可能畫上等號。
另外，依家日本嘅國勢調查中，都冇「琉球人」或者「琉球民族」之類嘅統計項目，大小種族都統稱為日本民族。另外，日本嘅沖繩縣民籍貫有好多，居住喺嗰度唔等同於所謂「琉球人」或者「琉球民族」，所以憑依家嘅狀況冇辦法精確噉定義到或者計出數目之類。
中央情報局嘅前身可以追溯到1941年成立嘅情報協調局，當時美國總統羅斯福嘅老友、美國律師多諾萬響英國受到英國情報人員孟席斯嘅鼓吹，仲教埋佢點樣收集情報，所以佢返去美國同羅斯福提議，照住英國軍情六處嘅模式，起一個超級強大、可以同當時軍情六處抗衡嘅情報機關，但係後嚟多諾萬同處長舍伍德有衝突，導致咗情報協調局響1943年一分為二，其中一個部分改名叫戰略情報局，由羅斯福下令成立。
但響1945年上任嘅杜魯門，就突然下令將戰略情報局解散。響1947年，杜魯門唔理會聯邦調查局、美國國務院同埋美國國防部嘅反對，宣佈成立一個全新情報機關去取代戰略情報局嘅空缺，呢個機關就叫做中央情報局。
公司雖獲英國政府泵水，不改「銀紙照逗，宗旨照舊」本色，得人稱讚，享譽全球。而一度以獨市生意雄霸大不列顛，直至1955年獨立電視台開張。BBC係皇家御准廣播公司，獲內政大臣頒發許可狀。公司賺錢全憑徵收電視金，銀碼經政府審議。
而喺2012年11月11號，英國廣播公司前行政總裁佐治·恩特威斯爾，因為受到報道一單性侵犯兒童報道嗰陣，錯誤暗示同一名資深保守黨員有關醜聞影響，而宣佈引咎辭職，由東尼·赫爾安排接任行政總裁一職，成為係2012年9月17號上任嗰陣最短命總裁。
東亞，亦叫遠東，係亞洲東部，呢笪地嘅範圍，眾說紛紜，地理同埋文化，都有唔同定義。地理上，東亞有一千二百萬平方公里大，約莫佔亞洲兩成八左右，大歐洲一成半。東亞住大概十五億人，佔亞洲四成，全世界四分之一，係歐洲人口嘅兩倍。
呢個國家嗌自己做「朝鮮」。中華人民共和國喺1949年10月6同北韓建交嗰陣，叫佢做「朝鮮」，而南韓叫「南朝鮮」。當時中華人民共和國同北韓係同一陣營，而美國同大韓民國、日本等地係另一陣營。現時以中立立場，南面大韓民國簡稱「韓國」或者「南韓」，響北面嘅朝鮮民主主義人民共和國簡稱做「朝鮮」或者「北朝鮮」。
1392年，李成桂喺松京壽昌宮正式登基，準備咗兩個新國號「朝鮮」同「和寧」，奏請明太祖朱元璋決定，朱元璋圈定朝鮮呢兩個字，意思係「清晨之國」、「朝日鮮明之國」，於是李成桂改用國名「朝鮮」。根據《東國輿地勝覽》記載，「國在東方，先受朝日之光輝，故名朝鮮。
北韓由朝鮮勞動黨一黨執政，最高領導人係總書記。北韓喺1998年修改憲法，唔再設國家主席一職，撤銷原本係國家權力最高領導機關嘅中央人民委員會。內閣而家係國家最高權力嘅行政執行機關，由總理領導，任期5年，政府各部變咗做內閣各省。
朝鮮半島從亞洲大陸向南延伸大約1,100公里，西面有黃海同朝鮮灣，東部臨日本海，南部就有朝鮮海峽同埋東中國海。北部多為山區，東北地區好多深狹嘅山谷，而海岸平原大部分都喺西部地區。北韓最高峰係白頭山，海拔2,744米。
朝鮮嘅商業差唔多全部由國家控制。商店分咗做便民店、國營店同埋外匯商店。外匯商店賣各種進口嘅商品，多數嚟自中國，好似食物、傢私、電器等。外匯商店只係收美元、歐元同人民幣三種貨幣。經濟改革後，外匯商店由原本用美元標價改咗做歐元，但重可以用美元。
約莫離而家五千年前，緬甸伊洛瓦底江就有人住響度。有中國大陸學者話，諸葛亮深入不毛嘅「不毛」，就係今日嘅緬甸。到咗唐朝，中原人叫緬甸做「驃國」，唐朝後期嗰陣侍衛，蒲甘城起好。緬甸出產好多靚木材同靚翡翠。
緬甸人喺飲食方面較為慳儉。成日用魚蝦醬、辣椒、煮豆、酸菜葉湯送飯。緬甸菜餚講究油、辣、香、鮮、酸、鹹。烹調方法多以炸、烤、炒、涼拌為主。炸烤食物比較易保存，涼拌唔需要加熱，又可以祛暑。緬甸瀕海多河，海鮮豐富，易捕撈，好多食物以魚蝦作為食材。
緬甸係一個以農業為主嘅國家，人民每年平均收入約1180美元，從事農業人口超過60%，農產品主有稻米、小麥、甘蔗等。緬甸國土森林覆蓋率達50%，林區產硬木同貴重嘅柚木。工業有碾米、木材、石油開採、小型機械製造、礦產等部門。
21世紀初嘅緬甸經濟整體水平，反而比二次大戰前低。根據比較權威嘅估算，1936年緬甸國內生產總值已達121.97億美元，人均年收入776美元，而2004年11月嘅統計數字，緬甸國民人均年生產總值只有356美元，人均年收入自然比呢個數字仲低，遠不及二戰前人均年收入776美元，反映緬甸嘅經濟發展幾乎陷入停頓或者倒退。
汶萊達魯薩蘭國，簡稱汶萊，以前叫婆羅乃，係婆羅洲北岸一個東南亞國家，成個國土畀馬來西亞沙撈越州所分割、環繞。汶萊係東南亞聯盟成員之一，主要宗教同國敎係回教，係一個產油國，石油同埋天然氣嘅生產同出口大約佔國內生產總值大約67%。
大約97%總人口住喺汶萊西部 ，只有大約10,000人住喺東部高山地帶。喺2010年7月，汶萊總人口大約408,000，其中大約150,000人住喺首都斯里巴加灣市。其他主要城鎮包括港口城市 Muara，石油製造城市 Seria ，同埋隔離城鎮馬來奕 。
由於汶萊油價相對平，大多數人會選擇自己揸車，所以巴士數量唔多。另外，汶萊國土相對較細，交通配套尚算齊全，有高速公路連接國內重要地方，東至斯里巴加灣市西至馬來西亞邊境，汶萊國際機場係汶萊唯一一個機場，航點主要係東南亞、東亞同大洋洲一帶。
由2001年到2004年，柬埔寨藉由成衣業同埋旅遊業嘅強勁帶動，平均經濟發展率達到6.4%。2007年，經濟發展率更加係超過9%。不過，人口平均年齡比較細、教育水平比較低、無乜生產力，都係呢個國家未來經濟發展嘅隱憂。
東帝汶試過係葡萄牙嘅海外殖民地。1975年葡萄牙放棄晒佢嘅海外殖民地，東帝汶單方面宣稱成立「東帝汶民主共和國」，但係喺九日之後就即係畀印尼佔據住。一路到1999年8月底，東帝汶通過咗公投，決定獨立。2002年5月20號零時，東帝汶正式獨立，成為世界上第193個獨立國。
印尼，國號印度尼西亞共和國，係東南亞一國，喺印度洋同太平洋之間，由超過17500個島組成，係全世界最大嘅群島國，亦係世界上最多火山嘅國家。首都係雅加達，2018年人口估計有2.66億，係人口最多嘅回教國。
17世紀初，殖民主義遍歐洲，印尼嗰時做咗荷蘭殖民地。1942年到1945年第二次世界大戰期間，印尼被日本佔領。之後要到1949年12月，印尼先至正式獨立，第一任總統係蘇加諾。國家獨立之後，印尼政府廢咗荷蘭人留低嘅貨幣「盾」，將「盧比」定為國家官方貨幣。
1965年印尼政治動盪期間，蘇哈托嶄露頭角。佢領導咗反共主義嘅軍事行動，然後喺軍事政變後掌握咗政權，出任第二任總統。蘇哈托喺位嘅統治以強硬手段維持，對政治異議實行鎮壓，經常對反對派進行打壓，侵犯人權，特別係喺東帝汶等地方發生嘅嚴重侵犯人權行為。
蘇哈托同佢嘅家人同親信喺位期間，擅自操控國家資金，貪污行為涉及多個領域，包括政府項目、軍事採購、國有企業同外國援助項目等。1998年，由於經濟危機同國內不滿情緒增加，蘇哈托面臨廣泛嘅示威同抗議，最終被迫辭去總統職務。
老撾，又叫做寮國，全名老撾人民民主共和國，係中南半島上面一個內陸國，面積23.68萬平方公里，毗連中華人民共和國、柬埔寨、越南、緬甸同泰國，2021年人口733萬8千。曾經係真臘王國一部份，而家響東南亞地區當中僅有兩個重行緊社會主義嘅國之一。
老撾唯一嘅合法政治實體係老撾人民革命黨。國家政策的決嘅一般由政治局同中央委員會進行，最後再由國會通過。目前老撾人民革命黨總書記兼國家主席係ທອງລຸນ ສີສຸລິດ，國家副主席係ປານີ ຍາທໍ່ຕູ້同Bounthong Chitmany，政府總理係ສອນໄຊ ສີພັນດອນ，國會主席係Saysomphone Phomvihane。
老撾話係老龍族嘅語言，亦係老撾嘅官話。喺老撾上寮、中寮、下寮三個方言區入面，以中寮嘅萬象話爲標準。英文喺老撾唔算普及，剩係喺永珍、龍帕邦、四千島等旅遊業較發達嘅地區先至比較通行。喺北部接近中國邊境嘅城鎮，用普通話可能重容易有人應。
自古以來，來往中國、印度同其他更遙遠國度嘅商船川航馬六甲海峽，令馬來半島崛起成為東南亞主要嘅貿易中心。喺托勒密嘅地圖上，馬來半島被稱為「黃金半島」，馬六甲海峽就係Sinus Sabaricus。歷史上最古老嘅馬來王國喺公元10世紀時發展自沿海港口城市，包括吉打州嘅狼牙修及布秧穀，霹靂州嘅木歪及Gangga Negara，以及吉蘭丹州嘅Pan Pan。
同時，幾多馬來州屬嘅統治者為咗解決州內嘅紛爭而向英殖民者求助。喺殖民廳接管海峽殖民地嘅十年內，一啲馬來半島西海岸嘅馬來州屬亦同時被英殖民者控制。海峽殖民地嘅商人都希望英國政府介入馬來半島產錫州屬嘅內政。